En Aragón, a especie L. deliciosus recibe diferents nombres. Os más comuns, manimenos, son os que derivan d'o etimo latino rubellĭo, -ōnis, que fan alusión a la color d'o potrecón. «Robellón» y «rebollón» son parolas que s'alternan aleatoriament en o vocabulario de bellas comarcas, sin que i haiga garra preferencia por la una u l'altra, y pasa á sobén que se'n puede sentir de boca d'un mesmo parlador as dos formas en una mesma conversa. Se decumenta a forma «robellón» en lugars tan distants d'entre si como Suelves[1] en o Viello Sobrarbe, Vio y Buerba[1] en a val de Vio (Sobrarbe), Santa Liestra[1], Benás[1] u Cosculluela de Fantova[1] en a Ribagorza, Castelserás[1] y Torrociella d'Alcanyiz[2] en o Baixo Aragón, u Tramacastiella de Tena[1] en l'Alto Galligo. «Rebollón» s'ha puesto decumentar en a Torrociella d'Alcanyiz[1][2] en o Baixo Aragón, L'Almunia de Donya Godina[1] en a Val de Xalón, en Radiquero[1] y Biarche[1] en o Semontano de Balbastro, Gallocanta[1] en o Campo de Daroca, etc. el que muestra una destribución bella cosa más ubiqua, anque cal decir-lo en o Sobrarbe as dos parolas s'intercalan en as conversas sin garra preponderancia, y probablement pasa igual en belaltras comarcas. Emparentada con as anteriors, en Ansó y Fago (Chacetania) se i decumenta «rebichuelo»[3].